## Odluka Vijeća za elektroničke medije, klasa: 612-12/09-01/0100 od 29. studenoga 2012.

### NN 137/2012 (12.12.2012.), Odluka Vijeća za elektroničke medije, klasa: 612-12/09-01/0100 od 29. studenoga 2012.

VIJEĆE ZA ELEKTRONIČKE MEDIJE

2923

Vijeće za elektroničke medije, u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Ljubomir Stefanović, Marija Udiljak, Vesna Roller i Duško Zimonja, kao članovi Vijeća, na temelju odredbe članka 60. točke 1. Zakona o elektroničkim medijima (»Narodne novine«, broj 122/03., 79/07., 32/08. i 65/09.), članka 85. Zakona o elektroničkim medijima (»Narodne novine«, broj 153/09. i 84/11.), članka 20. stavka 1. Pravilnika o sadržaju i postupku javnog natječaja za davanje koncesije za obavljanje djelatnosti radija i/ili televizije (»Narodne novine«, broj 98/07. i 105/07.) i članka 17. točke 1. Statuta Agencije za elektroničke medije (»Narodne novine«, broj 34/08.), u postupku pokrenutom po službenoj dužnosti, radi davanja koncesije za obavljanje djelatnosti radija, postupajući po presudi Visokog upravnog suda Republike Hrvatske poslovni broj: Us-6858/2009-6 od 24. listopada 2012., na 61-12 sjednici održanoj 29. studenoga 2012. godine, donosi

ODLUKU

I. Koncesija za obavljanje djelatnosti radija na području Grada Velike Gorice, Općine Lekenik i Općine Kravarsko (G-VG) daje se ponuditelju Lekenik d.o.o. – sada e-Radio d.o.o. V. Gorica, OIB: 23066992459.

II. Vrijeme trajanja koncesije je do 26. travnja 2019. godine.

III. Godišnja naknada za koncesiju iznosi 15.600,00 kn (petnaest tisuća i šesto kuna) i plaća se u korist državnog proračuna. Naknada se plaća u 4 (četiri) jednaka obroka, pri čemu svaki obrok dospijeva na naplatu danom isteka razdoblja za koje je naknada plaćena. Ako Vijeće za elektroničke medije izmjeni visinu i način plaćanja naknade za koncesiju za vrijeme trajanja ugovora o koncesiji nakladnik je dužan postupiti sukladno takvim izmjenama.

IV. Ponuditelj je dužan u roku od 15 (petnaest) dana od dana objave Odluke u »Narodnim novinama« uputiti Hrvatskoj agenciji za poštu i elektroničke komunikacije zahtjev za obavljanjem tehničkog pregleda radi utvrđivanja prostornih i tehničkih uvjeta.

V. Sukladno članku 20. stavku 6. Pravilnika o sadržaju i postupku javnog natječaja za davanje koncesija za obavljanje djelatnosti radija i/ili televizije (»Narodne novine«, broj 98/07. i 105/07.) Hrvatska agencija za poštu i elektroničke medije dužna je obaviti tehnički pregled u roku od 30 (trideset) dana, a ukoliko to nije u mogućnosti, dužna je pisano obavijestiti Vijeće za elektroničke medije.

VI. Rok za sklapanje ugovora o koncesiji je 60 (šezdeset) dana od dana objave Odluke u »Narodnim novinama«. Ako nakladnik u tom roku ne sklopi ugovor o koncesiji Vijeće će poništiti odluku o dodjeli koncesije, a nakladnik nema pravo na naknadu štete.

VII. Ponuditelji kojima je dodijeljena koncesija za obavljanje djelatnosti radija i/ili televizije, a koji su istu već konzumirali dužni su do sklapanja ugovora o korištenju koncesije podmiriti sva svoja eventualna dugovanja vezana za koncesijsku naknadu i naknadu za rad Agencije za elektroničke medije.

VIII. Odbacuje se ponuda ponuditelja Alter-media d.o.o. V. Gorica.

IX. Odluka će se objavit u »Narodnim novinama«.

Obrazloženje

Agencija za elektroničke medije je objavila javni natječaj broj 1/09 za davanje koncesija za obavljanje djelatnosti radija i/ili televizije klasa: 612-12/09-03/0001, urbroj: 567-01/09-02 od 12. veljače 2009. (»Narodne novine«, broj 21/09.) predmet kojeg je bila i slobodna radijska frekvencija za obavljanje djelatnosti radija na području Grada Velike Gorice, Općine Lekenik i Općine Kravarsko (G-VG); 88.6 i 104.9 MHz.

Vijeće za elektroničke medije je donijelo Odluku klasa: 612-12/09-01/0001, urbroj: 567-01/09-01 od 24. travnja 2009. prema kojoj je predmetna koncesija dana ponuditelju Lekenik d.o.o. – sada e-Radio d.o.o. V. Gorica.

Predmetna odluka Vijeća za elektroničke medije je, povodom tužbe ponuditelja Lekenik press d.o.o. Lekenik, poništena presudom Visokog upravnog suda Republike Hrvatske poslovni broj: Us-6858/2009-6 od 24. listopada 2012., te je Vijeće za elektroničke medije bilo dužno donijeti drugu odluku pri čemu je vezano pravnim shvaćanjem suda i primjedbama suda u vezi s postupkom sukladno odredbi članka 62. Zakona o upravnim sporovima (»Narodne novine«, broj 53/91., 9/92. i 77/92.).

Ponuda na javni natječaj je morala sadržavati: dokaze o ispunjavanju uvjeta propisanih javnim natječajem; programsku osnovu s obrazloženom programskom shemom, nazivom, opisom i trajanjem pojedinih emisija, a sve u skladu s odredbama članaka 11. do 37. Zakona o elektroničkim medijima, Europske konvencije o prekograničnoj televiziji i Europske konvencije o zaštiti ljudskih prava i temeljnih sloboda, podatke o strukturi vlasništva pravne osobe koja podnosi ponudu; osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela; podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o posebnim tehničkim, prostornim, financijskim i kadrovskim uvjetima za obavljanje djelatnosti radija i televizije (»Narodne novine« broj 111/07.); dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

Tim javnim natječajem je bilo propisano da će Vijeće za elektroničke medije odbaciti ponudu koja ne ispunjava uvjete iz tog natječaja i ponudu koja nije sastavljena u skladu s natječajnom dokumentacijom te ponudu koja stigne nakon proteka natječajnog roka.

Prema odredbi članka 62. stavka 1. Zakona o elektroničkim medijima Vijeće raspisuje javni natječaj za davanje koncesija za obavljanje djelatnosti radija i televizije na tehničkoj podlozi koju utvrđuje Hrvatska agencija za poštu i elektroničke komunikacije u skladu s propisima o elektroničkim komunikacijama, dok prema stavku 3. toga članka sadržaj i postupak javnog natječaja iz stavka 1. toga članka propisuje Vijeće pravilnikom.

Kriteriji za davanje koncesije za obavljanje djelatnosti radija i televizije jesu: programski uvjeti sukladno Zakonu, a napose količina vlastite proizvodnje, europskih audiovizualnih djela i djela neovisnih proizvođača, kvaliteta i raznovrsnost programskih sadržaja, posebni tehnički, financijski (visina sredstava i financijska jamstva) i kadrovski uvjeti i poštivanje odredbi Zakona i propisa kojima se uređuju porezne i druge obveze pravnih subjekata prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu sukladno odredbi članka 62. stavka 4. Zakona o elektroničkim medijima i članka 3. Pravilnika o sadržaju i postupku javnog natječaja za davanje koncesije za obavljanje djelatnosti radija i/ili televizije.

Ponuda na javni natječaj mora sadržavati dokaze o ispunjavanju uvjeta propisanih natječajem, programsku osnovu sukladno Zakonu, podatke o strukturi vlasništva pravne osobe koja podnosi ponudu, osobne podatke o tvrtki i sjedištu, odnosno imenu, prezimenu i prebivalištu osoba koje neposredno ili posredno, preko drugih pravnih osoba, imaju dionice ili udjele u toj pravnoj osobi, kao i podatke o postotku tih dionica ili udjela, kao i podatke o financijskoj sposobnosti ponuđača za obavljanje djelatnosti nakladnika sukladno odredbi članka 62. stavka 5. Zakona o elektroničkim medijima, a u svezi s člankom 16. Pravilnika o sadržaju i postupku javnog natječaja za davanje koncesije za obavljanje djelatnosti radija i/ili televizije.

Prema odredbi članka 14. stavka 4. Statuta Agencije za elektroničke medije način i postupak donošenja odluka o dodjeli i oduzimanju koncesija Vijeće utvrđuje svojim poslovnikom.

Prema odredbi članka 11. stavka 5. Poslovnika o radu Vijeća za elektroničke medije odluka po javnim natječajima donose se većinom od četiri (4) glasa; ukoliko se u prvom krugu glasovanja ne postigne potrebna većina glasovanje se može provesti u još dva (2) kruga, a ukoliko se nakon provedena tri (3) kruga glasovanja ne donese odluka potrebnom većinom taj dio natječaja se poništava.

Na javni natječaj za davanje predmetne koncesije pravodobne ponude su podnijeli: Lekenik d.o.o. sada e-Radio d.o.o. V. Gorica, Lekenik press d.o.o. Lekenik, Alter-medija d.o.o. V. Gorica i A.B.C. d.o.o. Bjelovar.

Ponuditelj trgovačko društvo Lekenik d.o.o. promijenio je naziv tvrtke u e-Radio d.o.o. što je vidljivo iz izvatka iz Sudskog registra Trgovačkog suda u Zagrebu.

Vijeće za elektroničke medije je provelo postupak utvrđivanja najpovoljnije ponude razmatranjem, usporedbom i ocjenom svih otvorenih ponuda sukladno odredbi članka 20. stavka 2. Pravilnika o sadržaju i postupku javnog natječaja za davanje koncesije za obavljanje djelatnosti radija i/ili televizije.

Uvidom u ponudu ponuditelja Alter-media d.o.o. V. Gorica, Vijeće za elektroničke medije je utvrdilo da njegova ponuda ne sadrži dokaze o ispunjavanju financijskih uvjeta temeljem poslovnog plana nakladnika radijske djelatnosti, koji obvezno sadrži izvore financiranja potrebne za puštanje u rad radijske postaje i za obavljanje djelatnosti kroz cijelo koncesijsko razdoblje, a posebno: detaljan financijski plan koji se odnosi na opis ključnih marketinških, tehničkih, operativnih i drugih pretpostavki na kojima se temelji poslovni plan za koncesijsko razdoblje; za svaku poslovnu godinu koncesijskog razdoblja račun dobiti i gubitka; predviđenu bilancu stanja za svaku poslovnu godinu unutar koncesijskog razdoblja; predviđena kapitalna ulaganja za svaku poslovnu godinu u koncesijskom razdoblju; predviđanja sljedećih financijskih pokazatelja: omjer vlastitog kapitala i ukupne aktive, omjer ukupnih dugovanja i ukupne aktive te dobit prije obračuna kamata, poreza i amortizacije/ukupni prihod sukladno uvjetima javnog natječaja i citiranim izvorima prava te je, sukladno točki VIII. javnog natječaja, odlučeno kao u točki VIII. izreke ove Odluke.

S obzirom na to da su ponude ostalih ponuditelja bile potpune, Vijeće za elektroničke medije ih je razmotrilo, usporedilo i ocijenilo te utvrdilo da je prema ponuđenoj programskoj osnovi, programu i ostvarivanju javnog interesa ponuda trgovačkog društva Lekenik d.o.o. – sada e-Radio d.o.o. V. Gorica najpovoljnija.

Slijedom iznesenog, na temelju odredbe članka 62. Zakona o elektroničkim medijima, članka 150. Zakona o općem upravnom postupku (»Narodne novine« broj 47/09.), članka 3. i članka 20. Pravilnika o sadržaju i postupku javnog natječaja za davanje koncesije za obavljanje djelatnosti radija i/ili televizije, odlučeno je kao u točki I.-VII. i IX. izreke ove Odluke.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred mjesno nadležnim upravnim sudom u roku od 30 dana od dana dostave odluke. Tužba se predaje sudu neposredno u pisanom obliku, usmeno na zapisnik ili se šalje poštom, odnosno dostavlja elektronički.

Klasa: 612-12/09-01/0100

Urbroj: 567-02-12-17

Zagreb, 29. studenoga 2012.

Predsjednik Vijeća

ravnatelj Agencije

Zdenko Ljevak, dipl. ing., v. r.

Odluka, NN 137/2012-2923